  Майя Бывальцева Выль арлэн нырысетӥ 10 нуналъёсыз ӵоже Удмуртиын 5 сюрс 455 адями кынман висёнъёсын эмчиос доры лыктӥз. Кылем арысь та вакытэн ик ӵошатыса, со 2 поллы ӧжытгес. Со сярысь ивортэ Роспотребнадорлэн элькунъя управлениез. Висьыны усемъёс пӧлын тросгес 14 аресозь пиналъёс — 4 сюрс 296 адями. Оглом элькунъя черламъёслэн лыдзы эпидеми гожлэсь 12 процентлы улӥынгес. Но Можгаын, Дэбес, Каракулино, Шаркан, Красногорск, Пичи Пурга, Дэри, Балезино, Вавож но Эгра ёросъёсын эпидеми гож ортчемын. Кынман висёнъёслэсь утиськон понна алон ужрадъёсты чакланы кулэ: трос калык люкськон интыослэсь палэнтӥськоно; патерез, ужан кабинетэз ӵемгес тӧлатъяно; маска нуллоно; киосты миськылоно, нырез но ньылонэз сылало суретэн гылъяно; тырмыт кӧлоно, эсэпетъя сиськоно, мугорез кыдатоно; вирусъёсын нюръяськись эмъюмъёс юоно но мукет. Тегъёс: Тазалык Ижкар висён Удмуртия  